กระทรวงสาธารณสุข จัดโครงการเฉลิมพระเกียรติ พระบาทสมเด็จพระวชิรเกล้าเจ้าอยู่หัว เนื่องในโอกาสมหามงคลพระราชพิธีบรมราชาภิเษก
กระทรวงสาธารณสุข จัดโครงการเฉลิมพระเกียรติ พระบาทสมเด็จพระวชิรเกล้าเจ้าอยู่หัว เนื่องในโอกาสมหามงคลพระราชพิธีบรมราชาภิเษก เพื่อน้อมนำพระราโชบายสืบสานรักษาต่อยอดส่งเสริมคนไทยสุขภาพดี               นายแพทย์สุขุม กาญจนพิมาย ปลัดกระทรวงสาธารณสุข กล่าวว่า ในโอกาสมหามงคลพระราชพิธีบรมราชาภิเษก กระทรวงสาธารณสุขจึงกำหนดจัดโครงการ "ใต้ร่มพระบารมี น้อมนำสุขภาพดีสู่วิถีชุมชน เฉลิมพระเกียรติเนื่องในโอกาสมหามงคลพระราชพิธีบรมราชาภิเษก" ขึ้น โดยได้บูรณาการ 30 โครงการ ของ 21 หน่วยงาน ซึ่งเป็นกิจกรรมใหญ่ที่จะจัดพร้อมกันที่กระทรวงสาธารสุข จังหวัดนนทบุรี โดยในวันที่ 26 กรกฎาคมนี้ ได้จัดให้บริการด้านสุขภาพแก่ประชาชน ตั้งแต่เวลา 09.00 น - 14.00 น. ทั้งการคัดกรองสุขภาพกายด้วยเครื่องตรวจอัจฉริยะ บริการฉีดวัคซีนป้องกันโรคไข้หวัดใหญ่ คัดกรองสุขภาพจิต ให้ความรู้ด้านผลิตภัณฑ์อาหารสุขภาพทางเลือก ซึ่งเน้นดูแลประชาชนใน 4 ด้าน ได้แก่ ด้านการส่งเสริมสุขภาพและการออกกำลังกาย , ด้านการป้องกันและควบคุมโรค , ด้านการพัฒนาคุณภาพและยกระดับบริการสุขภาพ และด้านมหกรรมและการจัดนิทรรศการเฉลิมพระเกียรติ และในช่วงเดือนพฤษภาคม 2562 ถึงเดือนพฤษภาคม 2563 จะมีการจัดกิจกรรมรณรงค์ตรวจสุขภาพต่อเนื่อง โดยจะเน้นการดูแลประชาชนในถิ่นทุรกันดาร.......เสียง........               ปลัดกระทรวงสาธารณสุข กล่าวอีกว่า เนื่องจากปีนี้มีการประเมินว่าสถานการณ์การแพร่ระบาดของโรคไข้เลือดออกจะมากกว่าปีที่ผ่านมาถึง 2 เท่า ดังนั้นจึงจะมีการรณรงค์ป้องกันการแพร่ระบาดของโรคไข้เลือดออก โดยร่วมกันกำจัดแหล่งเพาะพันธุ์ลูกน้ำและยุงลายให้มากขึ้น ซึ่งจิตอาสาสาธารณสุขจะช่วยกันดูแลป้องกันและร่วมกันพัฒนานวัตกรรมต่าง ๆ มาช่วยในการป้องกันการแพร่ระบาดของโรคด้วย.